विद्यालयमा प्राथमिक उपचार कक्ष
गुल्मीको सदरमुकाम तम्घासमा रहेको एक सामुदायिक विद्यालयले प्राथमिक उपचार कक्ष सञ्चालनमा ल्याएको छ । रेसुङ्गा नगपालिका –८ खानीगाउँमा रहेको सिद्धबाबा माध्यमिक विद्यालयमा शिक्षक, विद्यार्थी र अभिभावकहरूको स्वास्थ्यलाई मध्यनजर गर्दै यसै शैक्षिक सत्रदेखि हप्तामा एक पटक चिकित्सक र दैनिक नर्सको व्यवस्था गरी प्राथमिक उपचार कक्ष सञ्चालनमा ल्याएको हो ।
रमेश विश्वकर्मा गुल्मी, असार १३ गते । गुल्मीको सदरमुकाम तम्घासमा रहेको एक सामुदायिक विद्यालयले प्राथमिक उपचार कक्ष सञ्चालनमा ल्याएको छ । रेसुङ्गा नगपालिका –८ खानीगाउँमा रहेको सिद्धबाबा माध्यमिक विद्यालयमा शिक्षक, विद्यार्थी र अभिभावकहरूको स्वास्थ्यलाई मध्यनजर गर्दै यसै शैक्षिक सत्रदेखि हप्तामा एक पटक चिकित्सक र दैनिक नर्सको व्यवस्था गरी प्राथमिक उपचार कक्ष सञ्चालनमा ल्याएको हो ।बालबालिकाहरूको स्वास्थ्यलाई ख्याल राख्दै शिक्षण सिकाइलाई प्रभावकारी बनाउने अभिप्रायले विद्यालयमा प्राथमिक उपचारको व्यवस्था गरिएको छ । सानोतिनो बिरामीका कारण बालबालिकाको सिकाइमा असर नपुगोस् भन्ने मुख्य अभिप्रायका साथ विद्यालयले प्राथमिक उपचार कक्ष सञ्चालनमा ल्याएको प्रधानाध्यापक डोरविक्रम श्रीसले बताउनुभयो ।प्राथमिक उपचार कक्षमा नियमित रूपमा एक जना मेडिकल पर्सन आउनुहुन्छ । हप्ताको एक पटक तम्घासमा रहेको शुभलक्ष्मी क्लिनिकबाट बिरामी जाँचका लागि चिकित्सकको  व्यवस्थापनसँगै प्राविधिक सहयोग भएको उल्लेख गर्नुहुँदै प्रधानाध्यापक श्रीसले आवश्यक खर्चको व्यवस्थापन विद्यालयको आन्तरिक स्रोतबाट गरिएको बताउनुभयो ।उपचार कक्षमा आवश्यक औषधि, स्ट्रेचर, वट मेसिन, बिरामी सिट बेल्ट, वासिङ मेसिन, ट्रे, बेट लकरसहित रोगबाट बच्नका लागि जानकारी मूलक पोस्टहरूको समेत प्रबन्ध मिलाइएको छ । विद्यालयमा प्राथमिक कक्षको स्थापनाले विद्यार्थीसँगै अभिभावकहरू समेत खुसी भएको अभिभावक चन्द्रबहादुर जिसिले बताउनुभयो । उहाँले विद्यालयमा सामान्य, घाउ, चोटपटक लाग्दा विद्यालयमै प्राथमिक उपचार हुने भएकाले समयको बचतसँगै बालबालिकाको शिक्षण सिकाइ समेत प्रभावकारी बन्ने बताउनुभयो ।विद्यार्थी भावना थापाले विद्यालयमा स्थापना भएको प्राथमिक उपचार कक्षबाट विद्यार्थीहरू खुसी भएको भन्दै सामान्य उपचारका लागि बाहिर जान नपरेपछि अध्ययनलाई निरन्तरता दिन पनि सजिलो भएको बताउनुभयो । विद्यालय सञ्चालन समयमा स्वास्थ्य सेवा उपलब्ध तथा प्रत्येक हप्ता चिकित्सक एवम् स्वास्थ्यकर्मीको उपस्थितिमा विभिन्न खालका सर्ने तथा नसर्ने रोग सम्बन्धी जाँच तथा उपचार साथै अभिमुखीकरण गरिएको छ ।